text: Travl julefrokostnat for politiet
  05 december 2015 kl. 08.57
  Flere fulde gæster i nattelivet end normalt, har sørget for, at politiet har haft rigeligt at se til. 
  Masser af overtrædelser af ordensbekendtgørelsen og enkelte voldsepisoder. Sådan beskriver Syd og Sønderjyllands Politi forløbet af en af de mest travle julefrokostnætter, der nu er overstået.
  -Nogen har vi været nødt til at vække, nogen har vi været nødt til at følge hjem og nogen har vi været nødt til at tilbyde en overnatning i detentionen, siger vagtchef Ivan Gohr Jensen fra Syd og Sønderjyllands Politi, til TV SYD.
  Men selvom der har været flere gæster på gaderne end normalt og mange har været i et vældigt julehumør, så er det dog forløbet uden helt alvorlige episoder, fortæller vagtchefen.
  